P. Paška, predseda NR SR: (2008-05-15):
Pán spravodajca, chcete k rozprave? Nie. Prerušujem rokovanie o tomto bode programu. Budeme pokračovať správou o výsledku hospodárenia Národnej banky Slovenska za rok 2007 . Je to tlač 556. Spoločná správa výborov je tlač 556a. Pán guvernér Národnej banky Ivan Šramko uvedie správu. Nech sa páči, pán guvernér. I. Šramko, guvernér Národnej banky Slovenska: Ďakujem pekne za slovo, pán predseda. Vážený pán predseda Národnej rady, vážené panie poslankyne, vážení páni poslanci, dámy a páni, dovoľte mi, aby som vám v súlade so zákonom o Národnej banke Slovenska predložil správu o výsledku hospodárenia NBS za rok 2007. Cieľom správy bolo zhodnotiť výsledky hospodárenia banky, prezentovať správu nezávislého audítora a údaje účtovnej závierky. Hlavným cieľom Národnej banky je udržanie cenovej stability. Za týmto účelom banka určuje menovú politiku, vydáva bankovky a mince, riadi, koordinuje, zabezpečuje platobný obeh, platobný styk a zúčtovanie dát platobného styku, vykonáva dohľad nad bezpečným fungovaním finančného trhu. Národná banka podriaďuje hlavnému cieľu všetky svoje aktivity a obchody, a to aj za cenu, že pri tom nedosiahne zisk. Stratu z hospodárenia Národnej banky nie je možné chápať ako indikátor nehospodárneho vynakladania prostriedkov. Okrem vymenovaných hlavných úloh Národnej banky má stanovené a plní úlohy v oblastiach, ktoré súvisia s prípravou na vstup do eurozóny. Jednak sú to úlohy v menovej oblasti, ďalej úlohy v technickej príprave, to znamená, pripraví celý systém na obeh novej meny. Národná banka však v príprave na euro plní i ďalšie úlohy, napríklad v oblasti komunikácie alebo koordinácie finančného sektora. Vážené panie poslankyne, vážení páni poslanci, považoval som za potrebné uviesť týchto niekoľko skutočností, ktoré výrazne ovplyvňovali hospodárenie Národnej banky. Národná banka dosiahla celkovú stratu vo výške 19,5 mld. Sk, celkové náklady dosiahli výšku 43 mld. Sk, celkové výnosy 23,5 mld. Sk. Strata Národnej banky vznikla najmä z výkonu menovej politiky a vplyvom posilnenia výmenného kurzu slovenskej koruny. Medziročne v porovnaní s rokom 2006 strata významne klesla o 25 mld. korún, najmä v dôsledku vykázaných ziskov z cenných papierov v cudzej mene. Z výkonu menovej politiky, správy devízových rezerv, z operácií s klientmi a medzibankového platobného styku dosiahla Národná banka stratu 17,6 mld. korún. Z výkonu menovej politiky bola dosiahnutá strata v sume 15,6 mld. korún, náklady na výkon menovej politiky sú významne ovplyvnené sterilizáciou nadmernej likvidity bankového sektora. Sterilizácia nadmernej likvidity zabezpečuje transmisiu výkonu menovej politiky do reálnej ekonomiky. Jej cieľom je zamedziť nerovnováhe v ekonomike za účelom zabezpečenia dosiahnutia cenovej stability. Zo správy devízových rezerv bola vykázaná strata 2,1 mld. korún, čistá kurzová strata v roku 2007 dosiahla 17,5 mld. korún, čo je dôsledkom pretrvávajúceho posilňovania slovenskej koruny voči euru a voči doláru. Slovenská koruna posilnila v roku 2007 voči USD o   13 %, resp. 12,9 %, voči euru o 2,8 %. Priaznivý vplyv na vykázanú stratu z devízových rezerv mal zisk z operácií s cennými papiermi v objeme 14,7 mld. korún. Z medzibankového platobného styku a z operácií s klientmi dosiahla NBS zisk 89 mil. korún, z emisie bankoviek, obehových a pamätných mincí stratu 124 mil. korún. Národná banka naďalej dôsledne sleduje prostriedky vynakladané na jej prevádzku. Čisté náklady na zabezpečenie prevádzky a správy v roku 2007 boli vykázané v objeme 1,76 mld. korún, čo oproti roku 2006 predstavuje pokles indexom 0,99. Podľa ustanovenia § 38 ods. 2 zákona o NBS je výsledkom hospodárenia za účtovné obdobie vytvorený zisk alebo strata. Stratu vytvorenú v účtovnom období môže Národná banka uhradiť z rezervného fondu alebo iných fondov. Strata, o ktorej banková rada Národnej banky rozhodne, že zostane neuhradená, sa prevedie do nasledujúceho účtovného obdobia. Ako som už uviedol, Národná banka dosiahla za rok 2007 stratu vo výške 19,5 mld. korún. V zmysle rozhodnutia bankovej rady bola strata za rok 2007 zahrnutá do strát minulých rokov. Vážené panie poslankyne, vážení páni poslanci, dovoľujem si vám navrhnúť, aby na základe predloženého materiálu môjho stručného zhodnotenia výsledkov a doloženej správy nezávislého audítora zobrala Národná rada na vedomie výsledky hospodárenia Národnej banky za rok 2007 tak, ako sú obsiahnuté v predloženom materiáli. Ďakujem za pozornosť.